
Tehetséggondozás, fejlesztés az iskolában Hátrányos helyzetű, reziliens tanulók felismerése, tehetséggondozása

Dolgozatomban a hátrányos helyzetű, reziliens tanulók felismerésének és tehetséggondozásának kérdéskörét vizsgálom. Az elméleti háttér feltárása során világossá vált a téma aktualitása, mivel hazánkban az elmúlt három évtizedben kezdték el pedagógiai kontextusban vizsgálni a rezilienciát. Az első fejezetben a reziliencia fogalmi meghatározására és szakmai definíciójára törekedtem, különös tekintettel a hátrányos helyzetű gyermekekre, a témával foglalkozó szakemberek empirikus munkáira alapozva.
A tehetség definiálása következett, hogy átfogó képet nyújtsak ezen tudományterület széleskörű értelmezéséhez. Az elméleti hátteret Dr. habil. Gyarmathy Éva és Dr. Czeizel Endre kutatásai alapozták meg. A tehetségfejlesztő pedagógia három kulcsfontosságú metódusát elemeztem: az elkülönítést, a gazdagítást és a gyorsítást. A tehetségazonosítás során a beválogatás folyamata a tehetségígéretek feltárására koncentrál, melyek beteljesülése idő kérdése. A reziliencia hosszabb időn keresztül kialakuló folyamat, ezért a megfigyelés és kutatás több év kitartó munkáját igényli.
Fejes József Balázs és Józsa Krisztián munkái alapján határoztam meg a hátrányos helyzetű tanulók pedagógiai vonatkozásait. A hátrányos helyzetű gyerekek tanulási motívumai segítettek a kérdőíves kutatás összeállításában, amelyben 95 tehetséggondozó pedagógus vett részt. A pedagógiai módszereket vizsgáltam, amelyek a felismerést és fejlesztést szolgálják, figyelembe véve a személyiségjegyek különböző variánsait is. A második kérdőív a reziliens tanulók azonosítására szolgált egy reziliencia skála segítségével.
Az adatfelvétel és az eredmények kiértékelése során hipotéziseim részben alátámasztást nyertek. Kiemelkedő eredmény, hogy a szakirodalom alapján körvonalazódó legfőbb képességek figyelembevétele és a személyiség átfogó ismerete és fejlesztése releváns a tehetséggondozás során.



